Kennurum ekki skylt að veita ókeypis aukatíma Á ritstjórn Skessuhorns berast ýmis erindi og fyrirspurnir varðandi ólík mál . Foreldri barns í tíunda bekk grunnskóla hafði í síðustu viku samband vegna þess að því fannst ekki ljóst hvort heimilt væri hjá kennara að taka gjald fyrir aukakennslu nemendahópa til undirbúnings fyrir samræmd próf. Viðkomandi hélt því fram að sumir tækju fyrir kennsluna og aðrir ekki . Þetta skapaði misræmi milli nemenda , einkum væri þetta bagalegt fyrir þá nemendur sem standa höllum fæti námslega og þurfa viðbótarkennslu fyrir samræmd próf. Kennarar eru í fullum rétti með að taka gjald fyrir aukatíma sem falla utan almennrar kennsluskyldu . Skessuhorn kannaði málið í nokkrum skólum á Vesturlandi og í ljós kom að það er ekki í kjarasamningum kennara að þeir eigi endurgjaldslaust að taka að sér aukakennslu til undirbúnings fyrir samræmdu prófin eða önnur próf. Þó er dæmi um að kennarar geri slíkt . Kennurum er engu að síður ekki skylt að taka nemendur sína í aukatíma . Mismunandi er eftir skólum hversu mikinn undirbúning bekkjardeildir fá fyrir samræmdu prófin umfram það sem skylt er samkvæmt námsskrá . Svo virðist sem útfærslur séu mismunandi í skólunum til að undirbúningur nemenda fyrir samræmdu prófin verði sem bestur , en í flestum tilfellum virðist sem kennslumagn skólans sé þar nýtt til fullnustu .